हम बात कर रहे हैं गिलोय की। हम मानते हैं कि गिलोय इम्यूनिटी को बेहतर करने का काम करता है। लेकिन इसका अधिक सेवन शरीर में दिक्कतें पैदा कर सकता है। हाल ही में अमेरिकन एसोसिएशन फॉर द स्टडी ऑफ लिवर डिजीज की आधिकारिक पत्रिका हेपेटोलॉजी कम्युनिकेशंस में एक अध्ययन प्रकाशित हुआ है। इसमें बताया गया है कि गिलोय के अधिक सेवन से लिवर समेत कई ऑर्गन डैमेज हो सकते हैं। आइए विस्तार से जानते हैं इस रिसर्च के बारे में।
क्या है गिलोय
गिलोय को हिंदी में गुडूची या अमृता के नाम से भी जाना जाता है। यह एक जड़ी बूटी है जिसके जरिए पाचन क्रिया और रोग प्रतिरोधक क्षमता बेहतर होती है। आपको बता दें कि गिलोय के पत्ते पान के पत्ते की तरह ही होते हैं। वहीं गिलोय का हर हिस्सा आयुर्वेदिक दवाओं को बनाने में इस्तेमाल किया जाता है। हालांकि इसमें सबसे ज्यादा उपयोगी गिलोय के स्टेम को ही माना जाता है।
बताया जाता है कि इसके अंदर मौजूद यौगिक सेहत पर कई तरह से सकारात्मक लाभ दे सकते हैं। इसके जरिए तैयार जूस, काढ़ा और चाय का सेवन लोग सबसे अधिक करते हैं। वहीं कुछ लोग गिलोय की स्टीम को कुट कर इसे रात भर भिगोकर रखते हैं, और सुबह इसका पानी पीते हैं। गिलोय को आसानी से जमीन पर या किसी गमले में उगाया जा सकता है।
यह है रिसर्च
गिलोय को लेकर किया गया यह अध्ययन लिवर रिसर्च क्लब ऑफ इंडिया और 13 चिकित्सा केंद्रों के साथ किया गया था। जिसमें किंग जॉर्ज मेडिकल यूनिवर्सिटी को भी शामिल किया गया था। इसमें कुल 43 उन मरीजों को लिया गया था, जिनमें पीलिया के लक्षण थे। इसमें से 23 महिलाएं थी और 20 पुरुष थे। इस रिसर्च में पाया गया कि जो भी मरीज लिवर फेलियर और लिवर के अन्य रोगों से पीड़ित हैं। उनके साथ गिलोय के सेवन का इतिहास जुड़ा हुआ था।
क्या कहते हैं एक्सपर्ट
केजीएमयू में गैस्ट्रोएंटरोलॉजी के एसोसिएट प्रोफेसर डॉक्टर अजय कुमार पटवा बताते हैं कि इस रिसर्च में करीब 67 प्रतिशत यानी 29 लोग लिवर की समस्या मुख्य रूप से गिलोय से ही जुड़ी हुई थी। ऐसा इसलिए क्योंकि इन लोगों में से कोई भी व्यक्ति न तो पहले से शराब पीता था और न ही डायबिटीज, थायराइड या हाई बीपी का शिकार था।
वहीं अन्य रोगियों को इस सूची से इसलिए बाहर कर दिया गया था, क्योंकि उनमें से ज्यादातर लोग शराब का सेवन किया करते थे। यही कारण भी रहा जिसकी वजह से इन्हें उन 29 लोगों की सूची से बाहर रखा गया। जिनमें लिवर की समस्या होने की मुख्य वजह गिलोय थी।
इसके अलावा रिसर्च के जरिए यह भी पता चला कि लिवर की समस्या से पीड़ित इन लोगों ने डॉक्टर की राय के बिना ही गिलोय का सेवन 46 दिन तक या उससे ज्यादा समय के लिए किया था। जिसकी वजह से एक एंटीन्यूक्लियर एंटीबॉडी पैदा हो गई और उसने लिवर की कोशिकाओं पर अटैक करना शुरू कर दिया था। इसी के बाद इन लोगों के अंदर हेपेटाइटिस की समस्या भी पैदा होने लगी।
किस आधार पर करें गिलोय का सेवन
हम जानते हैं कि गिलोय इम्यूनिटी बूस्टिंग गुण रखता है। लेकिन इसके सेवन से पहले डॉक्टर की सलाह लेनी बहुत जरूरी है। डॉक्टर ही आपको बता पाएंगे कि आपको गिलोय का सेवन किस मात्रा में करना है। इसलिए गिलोय का सेवन अपने आप करने से बचें।
आपको बता दें कि डॉक्टर आपके शरीर की पूरी तरह जांच करने के बाद ही आपको किसी तरह की दवा या जड़ी बूटी का सेवन करने की सलाह देते हैं। इसमें आपको पहले से क्या बीमारी है या फिर अन्य समस्याओं को ध्यान में रखकर ही दवा के सेवन की मात्रा निर्धारित की जाती है। ऐसे में जरूरी है कि आप घर पर ही डॉक्टर न बने। वहीं अगर आपकी इम्यूनिटी कमजोर है तो डॉक्टर या किसी एक्सपर्ट की सलाह पर ही इसका सेवन करें।